คลังเตือนโดนลวงรัฐบาลแจกเงิน2พัน
กรมบัญชีกลางเตือนประชาชน ระวังมิจฉาชีพ หลอกขอเลขที่บัญชีธนาคาร แอบอ้างรัฐบาลแจกเงิน
26 พ.ย. 2562

กรมบัญชีกลางเตือนประชาชน ระวังมิจฉาชีพ หลอกขอเลขที่บัญชีธนาคาร แอบอ้างรัฐบาลแจกเงิน
นางสาววิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามที่กรมบัญชีกลางได้รับแจ้งจากประชาชนว่า มีผู้แอบอ้างว่าโทรศัพท์มาจากกรมบัญชีกลาง ใช้เบอร์มือถือหมายเลข 082 946 4808 โดยระบุว่ารัฐบาลจะแจกเงินให้กับประชาชนคนละ 2,000 บาท พร้อมกับขอหมายเลขบัญชีธนาคาร นั้น
กรมบัญชีกลาง ขอชี้แจงว่า ได้ตรวจสอบหมายเลขโทรศัพท์ดังกล่าวแล้ว พบว่าไม่สามารถติดต่อได้แล้ว และไม่ใช่หมายเลขโทรศัพท์ของบุคลากรกรมบัญชีกลางตามที่มิจฉาชีพแอบอ้าง อนึ่งกรมบัญชีกลางขอเรียนว่า ขณะนี้ไม่มีโครงการในการแจกเงินจำนวนดังกล่าวให้แก่ประชาชนแต่อย่างใด ทั้งนี้ ขอให้ประชาชนอย่าหลงเชื่อตามที่มิจฉาชีพแอบอ้าง กรมบัญชีกลางไม่มีนโยบายหรือแนวทางในการให้บุคลากร โทรขอเลขที่บัญชีธนาคารกับประชาชนไม่ว่าจะภารกิจใดๆ
อย่างไรก็ตามเพื่อประโยชน์ในการติดตามข้อมูลข่าวสารต่าง ๆ ของกรม สามารถตรวจสอบข้อมูลและติดตามข่าวสารของกรมบัญชีกลาง ได้ทางเว็บไซต์ https://www.cgd.go.th, Facebook, Instagram และ Twitter ของกรมบัญชีกลาง และหากมีข้อสงสัยสามารถสอบถามข้อมูลเพิ่มเติมได้ที่ Call Center กรมบัญชีกลาง 0 2270 6400 ในวันและเวลาราชการ